
R A P O R T

asupra propunerii legislative pentru completarea art. 6 din Legea nr.203/1999 privind permisele de muncă

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită în vederea examinării şi întocmirii raportului, cu  propunerea legislativă pentru completarea art. 6 din Legea nr. 203/1999 privind permisele de muncă, trimisă cu adresa nr. Pl.x 154 din 8 martie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1261/15.09.2005 - favorabil)

· Consiliului Economic şi Social (nr.2022/22.09.2005 - negativ)

· Comisiei juridice, de disciplină şi imunităţi (nr.31/251/15.03.2006 - negativ)

· Comisia pentru învăţământ, ştiinţă, tineret şi sport (nr.29/66/27.03.2006 -favorabil)

precum şi punctul de vedere al Guvernului (nr.3195/13.12.2005 - negativ).

Propunerea legislativă are ca obiect de reglementare completarea articolului 6 din Legea nr. 203/1999 privind permisele de muncă, republicată, cu modificările ulterioare, cu o nouă literă, lit. i), în sensul includerii în categoria persoanelor care pot fi încadrate în muncă la persoane fizice sau juridice din România, fără permis de muncă şi a sportivilor străini care urmează să evolueze în cadrul unor cluburi sau echipe din România.

Comisia propune Plenului Camerei Deputaţilor respingerea iniţiativei legislative din următoarele considerente:


- pentru a excepta această categorie de străini de la obligativitatea obţinerii permisului de muncă este necesar a modifica nu numai prevederile Legii nr. 203/1999 privind permisele de muncă, ci şi pe cele ale Ordonanţei de Urgenţă a Guvernului nr. 194/2002 privind regimul străinilor în România, cu modificările şi completările ulterioare.


- experienţa actualelor State Membre ale Uniunii Europene demonstrează că în majoritatea cazurilor reglementările interne prevăd obligativitatea obţinerii permisului de muncă pentru sportivii cetăţeni ai statelor terţe care urmează să evolueze în cadrul unor cluburi sau echipe înregistrate pe teritoriul Uniunii Europene.


- Ministerul Muncii, Solidarităţii Sociale şi Familiei a iniţiat un proiect de act normativ pentru modificarea şi completarea Legii nr. 203/1999, proiect care prevede introducerea unui tip special de permis de muncă, care acordă sportivilor profesionişti dreptul de a fi încadraţi la un singur angajator român al cărui obiect principal de activitate îl constituie desfăşurarea de activităţi sportive pe o perioadă de cel mult 12 luni, cu posibilitatea prelungirii pe noi intervale de până la 12 luni. Acest tip de permis de muncă urmează să fie eliberat în urma unei proceduri distincte, simplificată în comparaţie cu cea existentă în momentul de faţă, procedură care va fi inclusă în hotărârea de Guvern pentru aprobarea Normelor metodologice de aplicare a Legii nr.203/1999 în variantea sa modificată. 

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii legislative au participat ca invitaţi, în conformitate cu prevederile art.55 din Regulamentul Camerei Deputaţilor, republicat: 

- d-na Irina Görbe – director, Ministerul Muncii Solidarităţii Sociale şi Familiei 
- d-na Emilia Chioreanu – şef serviciu, Oficiul pentru Migraţia Forţei de Muncă.

4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Proiectul de lege a fost respins de Senat în şedinţa din 2 martie 2006.

6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 4 aprilie 2006, Comisia propune respingerea iniţiativei legislative.

